גור מגידו

ביוגרפיה

מגידו נולד בשנת 1983 וגדל ביישוב נטף. למד בתיכון הראל במבשרת ציון. בשנים 2002–2005 שירת בצה"ל כלוחם בחיל השריון. ב-2008 החל את לימודיו לתואר ראשון במשפטים ומנהל עסקים במרכז הבינתחומי הרצליה, אותם סיים ב-2012.
מגידו חי בזוגיות, אב לשתי ילדות. מתגורר בתל אביב-יפו.

קריירה

את דרכו העיתונאית החל באוקטובר 2014 ככתב משפטי ב"גלובס", ושימש בתפקיד זה עד לאוקטובר 2016, אז החל את תפקידו ככתב בדסק הכלכלי של כאן – תאגיד השידור הישראלי, תפקיד בו שימש עד ליולי 2017, עת עלייתו לאוויר של ערוץ "כאן 11", אז עבר לתפקידו ככתב-מגיש בתוכנית הטלוויזיה "שטח הפקר" לצד רוני זינגר. כיום משמש מגידו ככתב העיתון TheMarker.
בין הישגיו העיתונאיים נמנית חשיפת החשד לפיו יו"ר לשכת עורכי הדין אפי נוה פעל לקידום מקורבים בוועדה למינוי שופטים. ב-2016 פרסם לראשונה את הקשר בין בן דודו של ראש הממשלה בנימין נתניהו נתן מיליקובסקי לבין תאגיד טיסנקרופ העומד במרכז תיק 3000 ("פרשת הצוללות"). בפברואר 2019, ערב הבחירות לכנסת, עמד פרסום זה במרכז החלטת ועדת ההיתרים במשרד מבקר המדינה שלא לאפשר לנתניהו לקבל כספים ממיליקובסקי למימון הליכיו המשפטיים. החלטת הוועדה הביאה לגילוי של מה שהפך לימים ל"פרשת מניות הפלדה", שבמסגרתה חשף מגידו כי נתניהו קיבל מבן דודו ב-2007 הזדמנות לרכוש מניות בהנחה מופלגת של עד 95%.באפריל 2019 פורסם משרד המבקר כי העביר למשרד המשפטים חומרים בעניין, משום שהדבר מצדיק פתיחה בחקירה פלילית נגד נתניהו.
ב-2016 חשף מגידו כי משרדם של עורכי הדין יצחק מולכו ודוד שמרון העניק שירותים משפטיים לארנו מימרן, גיבור פרשת "עוקץ המאה", עד שנת 2006 לפחות ואף הקימו למענו חברה פרטית בשם "טראק פרפורמנס בע"מ", שמימרן הוא בעל 36% ממניותיה.
ב-2016 פרסם לראשונה את הפרשה שכונתה "תוכנית הנאנסות", במסגרתה עסק יועץ התקשורת מוטי מורל יחד עם ארבע נשים, ב"תפירת" תיק אונס לעו"ד אורי דניאל שהיה בסכסוך עם אותן הנשים. בעקבות הפרשה הופסק שיתוף הפעולה של מורל עם יצחק הרצוג.
מגידו עסק במשך השנים בתחקירים כלכליים. בין היתר, חשף את הונאת הקרקעות של חברת "אדמה", במסגרתה איש העסקים אורן קובי נטל עשרות מיליונים מכספי לקוחות חברת הנדל"ן והשתמש בכספים, שנועדו לרכישת אדמות חקלאיות עבור לקוחותיו, לרכישת דירות ומכוניות פאר לשימושו של קובי. החשיפה הביאה לפירוק החברה ולחקירה פלילית הצפויה להביא לכתבי אישום נגד אורן קובי ואחרים.
בתאגיד השידור הציבורי פרסם מגידו פרסם את סדרת התחקירים "מוכרי החלומות" שעסקה בהצעות השקעה מפוקפקות בתחום הנדל"ן, תחקירים שזכו למאות אלפי צפיות ברשתות החברתיות.
סדרת תחקירים שפרסם מגידו יחד עם העיתונאי משה ליכטמן ב"גלובס" אודות פעילות עמותת "הקרן לגאולת קרקע", הביאה לפתיחה בחקירה פלילית של רשות המסים בישראל כנגד עו"ד משה גליק ואחרים, בחשד להלבנת הון בהיקף של מאות מיליוני ש"ח.בתוכנית "שטח הפקר" פרסם מגידו תחקירים שונים. בכלל זה, תחקיר בשם "סודות הקבלה" שעסק בנעשה בתנועת "קבלה לעם". תחקירים אחרים עסקו בין היתר בעסקים הביטחוניים שמנהלים אלופי צה"ל במילואים במדינות ערב ובקלות שבה ניתן לגנוב נשק מצה"ל (תחקיר במסגרתו פרץ מגידו בעצמו לבסיסים ולטנקים של צה"ל באזור הדרום ובגבול רצועת עזה).
ביולי 2018 שודר ב"כאן 11" הסרט "שחורות", שיצר מגידו יחד עם אסנת ניר ודני טנא, העוסק בחווית הנערות של צעירים בני העדה האתיופית בישראל.

תביעות נגד מגידו

נגד מגידו הוגשו תביעות משפטיות שונות בהן שתי תביעות שהגישה לשכת עורכי הדין. תביעות אלו עסקו בשני פרסומים שפרסם מגידו ב"גלובס", ואשר נגעו בהעסקה של לוביסטים בכנסת הפועלים לקידום האינטרסים של לשכת עורכי הדין, וכן בנושא מימון הטיסות של שופטים לכנס לשכת עורכי הדין באילת ועל הנעשה בכנסים אלה. לשכת עורכי הדין חזרה בה בהמשך מהתביעות, ללא ששולם לה כל פיצוי ומבלי שהכתבות הוסרו מאתר "גלובס".
 קטע זה עוסק באירוע אקטואלי או מתמשך. הנתונים בנושא זה משתנים במהירות, ועל כן ייתכן שהם חלקיים, לא מדויקים או לא מעודכנים.
תביעה בסך של יותר ממיליון שקל ש"ח הוגשה נגדו בידי עמותת "בני ברוך - קבלה לעם". התביעה עדיין מתבררת. 
בבית משפט בקליפורניה הוגשה נגד מגידו תביעת ענק בסך של 50 מיליון דולר על ידי חברת "פסיפיק הולדינגס", שעמדה במרכז אחד מתחקירי "מוכרי החלומות". לפי התחקיר החברה נוהגת לשווק ללקוחות ישראלים נכסים בערים שונות בארצות הברית במחירים של עד פי 3 ממחירם הריאלי. לפי כתב התביעה, התחקיר, שזכה למעל 700 אלף צפיות ברשתות החברתיות, חיסל כמעט לחלוטין את עסקיה של "פסיפיק הולדינגס" ונזקיה כתוצאה מהתחקיר מוערכים ב-50 מיליון דולר.]
מגידו נתבע על ידי ראש עיריית אור יהודה, ליאת שוחט בעקבות כתבה אודות פגמים לכאורה בהליך מכרזי שבו זכו יועצי הקמפיין שלה בעירייה.